पहलो-पहल नाटक कियां शुरू होआ होग? एदे बारे च केईं टेवे लाए जन्दे न। लोक-कला दी सूझ-बूझ रक्खने आले इक सयाने साधक दा बचार ए जे "नाच अपने मूल रूपै च बिलकुल कुदरती ते सैह्ज सभाएं दा इक अमल हा। बिम्बलदे दरया दियां उठदियां-बौन्दियां छल्लीं दिक्खियै कुसै मौजी मानु दे मनै च अपने आप लहरां उट्ठन लगियां ते अपने आप ओदे हत्थ पैर बी थिरकन लगी पे होंगन। ए बी होई सकदा ऐ जे इस मौजा दा कारण ए होऐ जे उसने कोई बड्डा शकार मारी आन्दा होऐ, जां कोई भारी म्हीम मारी होऐ ते बार करदे होई उसने कियां-कियां अग्गें पिच्छें गैईं पुट्टियां होगन, कियां-कियां बांह् लुआरी-लुआरी बार रोके ते कीते, ए सब किश अपने साथियें-सरबन्धियें गी, लैह्रा च आइयै, उम्बली-उम्बली उसनै दस्सेया होग। होई सकदा ऐ उऐ आद-कदीमी नाच हा।"